ตปท.ซื้อหนัก6วัน9.9พันล.แนะเทรดสั้น
ต่างชาติบุกหุ้นไทยซื้อหนัก 6 วันเฉียดหมื่นล้าน ดัชนีพุ่งต่อ 6 จุด ประธานสภาธุรกิจชี้ 2 ปี เห็น 1,700 จุด โบรกเกอร์แนะถือยาวไม่เหมาะ
10 ม.ค. 2556

ต่างชาติบุกหุ้นไทยซื้อหนัก 6 วันเฉียดหมื่นล้าน ดัชนีพุ่งต่อ 6 จุด ประธานสภาธุรกิจชี้ 2 ปี เห็น 1,700 จุด โบรกเกอร์แนะถือยาวไม่เหมาะ
ตลาดหุ้นไทยยังคงปรับตัวเพิ่มขึ้นต่อเนื่อง โดยวันที่ 9 ม.ค.ดัชนีหุ้นปิดที่ระดับ 1,423.46 จุด เพิ่มขึ้น 6.13 จุด มูลค่าการซื้อขายกว่า 48,962.82 ล้านบาท ต่างชาติยังซื้ออีก 1,625 ล้านบาท ส่วนรายย่อยขาย 2,199 ล้านบาท 
ทั้งนี้ นับตั้งแต่ต้นปี 2556 (29 ม.ค.) ต่างชาติซื้อสุทธิหุ้นไทยทั้งสิ้น 9,934.81 ล้านบาท สถาบันขายเพียง 3,700.98 ล้านบาท และรายย่อยทิ้ง 5,537.24 ล้านบาท 
นายเทิดศักดิ์ ทวีธีระธรรม ผู้อำนวยการอาวุโสฝ่ายวิเคราะห์ บล.เอเซีย พลัส กล่าวว่า หุ้นไทยยังคงปรับตัวเพิ่มขึ้นตามกระแสเงินทุนของต่างชาติที่เข้ามาซื้อสุทธิ ซึ่งเป็นเรื่องที่ยากมากที่จะบอกว่าจะซื้ออีกมากแค่ไหนและจะดันดัชนีขึ้นไปอีกเท่าไร แต่ที่แน่ๆ ขณะนี้หุ้นไทยถือว่าแพงเพราะซื้อขายที่อัตราราคาต่อกำไร (พี/อี) มากกว่า 16 เท่าแล้ว และนี่นับเป็นครั้งแรกตั้งแต่วิกฤตการเงินที่ดัชนีปิดยืนในระดับพี/อี ที่เกิน 16 เท่า 
กลยุทธ์การลงทุนในภาวะแบบนี้ให้เลือกลงทุนหุ้นรายตัวที่มีกำไรเติบโตดี พี/อี ยังไม่แพงมาก เช่น หุ้นบ้านและที่ดินบริษัทขนาดกลางๆ และเล็ก และไม่เหมาะกับการถือลงทุนยาวๆ เพราะดัชนีมีความเสี่ยงที่จะปรับฐานได้ทุกเวลาหากมีปัจจัยลบเข้ามา
นายไพบูลย์ นลินทรางกูร ประธานกรรมการสภาธุรกิจตลาดทุนไทย เปิดเผยว่า ในอีก 2 ปีข้างหน้า คาดว่าดัชนีหุ้นสามารถแตะระดับ 1,700 จุดได้ หากธนาคารกลางของแต่ละประเทศมีการอัดฉีดเม็ดเงินเพิ่มและการคงอัตราดอกเบี้ยไว้ที่ระดับต่ำ 
“ปีนี้ไม่น่าจะเห็นการอัดฉีดสภาพคล่องเพิ่มขึ้น เนื่องจากหน้าผาการคลังของสหรัฐเริ่มมีทิศทางคลี่คลายลง” นายไพบูลย์ กล่าว